section_heading: Opis
paragraph_text: Na tradicijskoj okućnici nalaze se zgrade: kuća (drvena katnica), kuharna s krušnom peći, štagalj s parmom, kukuružnjak, štalica, bunar i dvije manje kuće zidane opekom. Kuća, „čardak“, je građena u razdoblju 1881. – 1883.g. što je upisano plitkim reljefom na planjku u zoni prizemlja nedaleko od ulaza u kuću. Građena je masivnim planjkama, izduženog je tlocrtnoga oblika, natkrivena dvostrešnim krovištem koje je iznad užih pročelja poluskošeno, a pokriveno je biber crijepom. Ispred ulaza izveden je otvoreni trijem, natkriven dvostrešnim krovištem. Na prijelazu prizemlja u kat na pročeljima su izvedeni zaštitni krovići, konzolno postavljeni i pokriveni biber crijepom. Zabatni trokuti su zatvoreni piljenom daskom.